KIRJALLINEN KYSYMYS E-3569/01 esittäjä(t): José García-Margallo y Marfil (PPE-DE) komissiolle. Syyskuun 11. päivänä tehtyjen terroristi-iskujen vaikutukset ilmailu- ja matkailualaan.



Virallinen lehti nro 172 E , 18/07/2002 s. 0090 - 0091



KIRJALLINEN KYSYMYS E-3569/01 esittäjä(t): José García-Margallo y Marfil (PPE-DE) komissiolle (8. tammikuuta 2002) Aihe: Syyskuun 11. päivänä tehtyjen terroristi-iskujen vaikutukset ilmailu- ja matkailualaan Ei ole epäilystäkään siitä, että ilmailuala on eräs kaikkein eniten New Yorkin ja Washingtonin terroristi-iskuista kärsineistä aloista. Varmaa on myös se, että lentoyhtiöiden kriisi alkoi jo ennen syyskuun 11. päivää. Ihmisten pelko lentomatkustamista kohtaan ja kohonneet vakuutusmaksut merkitsevät lisärasitusta lentoyhtiöille. Komissio antoi luvan tietyn kestoisiin kohdistettuihin tukitoimiin, joiden tarkoituksena on kattaa vahingot, joita syntyi kun lentokoneiden oli pysyttävä maassa. Yhdysvallat on 11. syyskuuta jälkeen hyväksynyt monia tukia, jotka asettavat eurooppalaiset yhtiöt heikompaan kilpailuasemaan. Voiko komissio antaa selvityksen siitä, miten nämä yhdysvaltalaiset tuet ovat kehittyneet 11. syyskuuta jälkeen? Onko komissio tietoinen mainoskampanjasta Get America flying again ja säädöksestä Travel America Now Act of 2001, jolla alalle annetaan verohelpotuksia? Voiko komissio ilmoittaa, onko jo hyväksytty Airport Security Bill ja miten se tulee vaikuttamaan Euroopan kansalaisiin ja eurooppalaisiin yhtiöihin? Loyola de Palacion komission puolesta antama vastaus (26. helmikuuta 2002) Komissio on seurannut Yhdysvaltojen hallituksen ilmailualalle antamaa tukea. Amerikkalaiset lentoyhtiöt kärsivät paljon enemmän syyskuun 11. päivän 2001 tapahtumista, joten oli asianmukaista, että ne saisivat tukea. Tarjotun tuen suuruusluokka herätti kuitenkin jonkin verran huolta, koska se mahdollisesti asettaisi amerikkalaiset lentoyhtiöt vahvempaan asemaan kuin eurooppalaiset. Marraskuussa 2001 liikenteestä ja energiasta vastaava komission varapuheenjohtaja kirjoitti virkaveljelleen liikenneministeri Minetalle ilmaistakseen huolensa. Sen jälkeen komissio on ehdottanut Yhdysvalloille suurempaa transatlanttista yhteistyötä ja tiedonvaihtoa valtiontukien myöntämisestä ja seurannasta. Yhdysvallat suhtautuu kuitenkin varauksella viralliseen yhteistyöhön, ja EU:n lähestymistapaa rajoittaa neuvoston kieltäytyminen myöntämästä valtuutusta koko yhteisön laajuisiin neuvotteluihin Yhdysvaltojen kanssa ilmaliikenteen alalla. Yhteyksiä pidetään jatkossa sen vuoksi tapauskohtaisesti. Komissio on pannut merkille Yhdysvalloissa matkailua edistävän mainoskampanjan, jonka rahoitus on peräisin amerikkalaisilta yrityksiltä. Lainsäädäntötasolla komissio on ymmärtänyt, että viime vuonna tehtiin useita ehdotuksia verotusjärjestelmän tarkistamiseksi, jotta amerikkalaisia kannustettaisiin matkustamaan, mutta yksikään niistä ei päätynyt laiksi kongressin viimeisimmän istuntokauden loppuun mennessä. Yhtenä 19. marraskuuta 2001 allekirjoitetun Aviation and Transportation Security Act -säädöksen täytäntöönpanotoimista Yhdysvaltain tullilaitos on antanut 31. joulukuuta 2001 väliaikaisen määräyksen, jonka mukaan jokaisen ulkomaisen ja kotimaisen lentoyhtiön, joka harjoittaa ulkomaan lentoliikennettä Yhdysvaltoihin, on ennen saapumista toimitettava Yhdysvaltain tullille luettelo matkustajista ja henkilökunnasta. Nämä toimet on toteutettava yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24. lokakuuta 1995 annetun Euroopan parlamentin ja neuvoston direktiivin 95/46/EY(1) vaatimusten mukaisesti. (1) EYVL L 281, 23.11.1995.